**Vedtekter for FAU ved Marienlyst skole**

Opprettet: 01.03.16

Sist endret: 01.03.16

**§ 1 Foreldrerådet og Foreldrerådets arbeidsutvalg (FAU)**

Alle foreldre/foresatte som har barn ved skolen er medlemmer av Foreldrerådet. FAU skal sikre reell medvirkning fra foreldre/foresatte.

Foreldrerådets arbeidsutvalg (FAU) skal jobbe for et godt oppvekst- og læringsmiljø for alle elever, og være bindeleddet mellom Foreldrerådet og skolens ledelse. FAU har informasjonsplikt overfor alle medlemmer av Foreldrerådet.

På Marienlyst skole informerer FAU foreldrene på følgende måter: via e-post, sms, via skolens hjemmeside eller ved ranselpost.

**§ 2 Valg av Foreldrerådets arbeidsutvalg (FAU)**

Foreldrerådet velger et arbeidsutvalg. På det første foreldremøtet etter skolens sommerferie, velger foreldre/foresatte tilhørende den enkelte klasse en FAU-representant og et varamedlem til arbeidsutvalget. Foreldrerepresentantene innehar vervene fra de er valgt og frem til det første foreldremøtet neste skoleår. Ved behov kan klassen velge nye foreldrerepresentanter i løpet av skoleåret.

**§ 3 Foreldrerepresentantenes rolle**

Foreldrerepresentantene skal bidra aktivt til FAU sitt virke. Ved skoleårets første FAU-møte stiller begge de valgte foreldrerepresentantene fra hver enkelt klasse.

Foreldrerepresentanter fra samme klasse

- blir medlem av den samme arbeidsgruppen i FAU.

- videresender informasjon til sin respektive klasse.

- har ansvar for å ta opp aktuelle saker i FAU.

Foreldre/foresatte tilhørende den enkelte klasse, har i fellesskap ansvaret for at foreldrene er representert med fungerende foreldrerepresentanter i FAU.

**§ 4 Konstituering og valg i FAU**

FAU konstituerer seg ved at FAU-representantene velger leder ved skoleårets første ordinære FAU-møte. I tillegg bør det velges nestleder, kasserer og sekretær.

Ved valg anses den eller de valgt som får flest stemmer. Står stemmetallet likt, treffes avgjørelsen ved loddtrekning.

FAU innstiller to representanter og tre vararepresentanter til driftsstyret (DS). En periode i DS varer i to kalenderår (januar-desember).

FAU velger 2 representanter til skolemiljøutvalget (SMU). Representantene innehar vervet i ett skoleår.

**§ 5 Komiteer og arbeidsgrupper**

FAU på Marienlyst skole kan nedsette arbeidsgrupper og komiteer slik som:

- Trafikk og sikkerhet

- IKT/Kommunikasjon

- Oppvekst- og læringsmiljø

- Pedagogikk og strategi

- 17. mai komité (FAU representanter fra 2. og 5. klasse)

- Juleballkomité (FAU-representanter fra 9.og 10. trinn)

Hver arbeidsgruppe/komité skal ha en leder. Det skal føres referat fra hvert gruppemøte og eventuelle vedtak skal fremgå av dette.

Hver gruppe fatter egne mindre vedtak i møtet knyttet til sitt virkeområde, og orienterer plenum om disse. Større saker må behandles i plenum.

**§ 6 Møter**

FAU har møte ca 10 ganger i året. Ekstraordinære FAU-møter holdes når 1/3 av medlemmene krever det. Møteledelsen er lederens ansvar. Dette ansvaret kan delegeres til noen andre medlemmer, men agendaen skal alltid være kjent for FAU-leder og resten av FAU. På Marienlyst skole offentliggjøres innkallinger og møtereferater via e-post til FAU representantene og vara og via skolens hjemmeside.

Alle medlemmer av Foreldrerådet kan delta på FAU-møter. FAU-representanten har stemmerett, og varamedlem har stemmerett i FAU-representantens fravær.

Med mindre annet er bestemt skal et vedtak være truffet med alminnelig flertall av de avgitte stemmer for å være gyldig. Blanke stemmer skal anses som ikke avgitt. Står stemmetallet likt, gjelder det som FAUs leder slutter seg til.

FAU er vedtaksdyktig med de medlemmene som stiller på møtet.

**§ 7 Økonomi**

Midler som kommer inn til FAU skal forvaltes i forhold til FAUs formål. FAU har disposisjonsrett over midler som kommer inn.

Regnskap legges fram på siste FAU-møte på våren. Budsjett legges frem på skoleårets 2. FAU møte.

**§ 8 Taushetsplikt**

Foreldrerepresentanter er automatisk underlagt taushetsplikten om personlige forhold knyttet til enkeltpersoner, enkeltelever, enkeltforeldre/foresatte og skolens personale (jfr Opplæringsloven § 15-1). FAU skal ikke behandle saker der slik informasjon fremgår, og alle medlemmer av Foreldrerådet har et eget ansvar for å ikke frembringe slik informasjon til arbeidsutvalget.

**§ 9 Konflikter i FAU**

FAU skal være et samlende utvalg med fokus på det beste for alle elever. Det er viktig at det er høyde for uenighet og diskusjon i FAU. Dersom det oppstår konflikter, må representantene holde seg saklige og ha alle elever i sentrum.

**§ 10 Rektors rolle**

Rektor har ansvaret for å legge til rette for et godt hjem-skole-samarbeid. Det innebærer blant annet at rektor skal sørge for god kommunikasjon med foreldre, ikke bare enkeltvis, men også gjennom FAU og andre utvalg. FAU er foreldrenes organ, men det kan være behov for skolens ledelse å gi og få informasjon direkte til/fra foreldrene. Dette styrer rektors deltakelse på FAU-møter.

**§ 11 Samarbeid mellom FAU og andre instanser.**

FAU ved Marienlyst skole skal samarbeide med Elevrådet, Driftsstyret (DS) og Skolemiljøutvalget (SMU). FAU kan velge å inngå samarbeid med andre instanser.

**§ 12 Endringer av vedtektene**

Forslag til endringer i vedtektene må sendes skriftlig til FAU-leder, senest 3 uker før neste FAU-møte. Forslaget må være Foreldrerådet i hende senest 2 uker før saken realitetsbehandles i FAU.

Det kreves 2/3 flertall av de avgitte stemmer for å endre disse vedtektene. Endring trer i kraft umiddelbart.